钦定古今图书集成/历象汇编/乾象典/第019卷 > 《易经》 > 《系辞上传》
## 钦定古今图书集成/历象汇编/乾象典/第019卷 > 《易经》 > 《系辞上传》

天一地二天三地四天五地六天七地八天九地十，

〈大全〉朱子曰：卦虽八而数须十者，八是阴阳数，十是五行数，一阴一阳便是二，以二乘二便是四，以四乘四便是八。五行本只是五，而有是十者，盖一个便包两个，如木便包甲乙，火便包丙丁，土便包戊己，金便包庚辛，水便包壬癸，所以为十。东坡苏氏曰：“水至阴也，必待天一加之而后生者，阴不得阳，则终不得而成也。”火至阳也，必待地二加之而后生者，阳不得阴，则无所得而见也。五行皆然，莫不生于阴阳之相加。阳加阴则为水、为木为土，阴加阳则为火为金。苟不相加，则虽有阴阳之资，而无五行之用。

天数五。地数五。五位相得。而各有合。天数二十有五。
地数三十。凡天地之数五十有五。此所以成变化而
行鬼神也。

〈集解〉虞翻曰：五位，谓五行之位。甲干乙坤，相得合木，谓天地定位也。丙艮丁兑，相得合火，山泽通气也；戊坎己离，相得合土，水火相逮也；庚震辛巽，相得合金，雷风相薄也。天壬地癸，相得合水，言阴阳相薄，而战于干，故五位相得而各有合。或以一六合水，二七合木，三八合火，四九合金，五十合土也。〈本义〉“变化”，谓一变生水，而六化成之。二化生火，而七变成之。三变生木，而八化成之。四化生金，而九变成之。五变生土，而十化成之。〈大全〉云峰胡氏曰：“一圆而三，水生木也。二方而四，火克金也。阳之一进而用三，阴之四退而用二，合二与三则为五，此《河图》之生数也。一生水而六成之，三生木而八成之，生数一进而用三，成数则八退而用六。二生火，七成之，四生金，九成之，生数四退而用二，成数则七进而用九，七八九六，各为十五。阴阳进退，互藏其”宅，进即为变，退即为化，鬼神屈伸、往来，皆进退之妙用也。